เผยภูเก็ตมี 6 รายรอผลตรวจ โคโรน่า กระบี่ ยังมี นทท.จีนมา 7 เที่ยวบิน
เผยภูเก็ต ผู้ที่เข้าเกณฑ์ตามนิยาม ผู้สงสัยติดเชื้อ ไวรัสโคโรน่า สายพันธุ์ใหม่ 2019 14 ราย เหลือ 6 รายอยู่ระหว่างการรอผลการตรวจเลือด ส่วนที่กระบี่ สั่งยกเลิกเที่ยวบินตรงจากอู่ฮั่น และอีก 11 เมืองของจีน แต่ยังมีนักท่องเที่ยวจากเมืองอื่นๆ เข้ามา 7 เที่ยวบินเวลา 10.30 น. วันที่ 26 ม.ค.ที่ รพ.วชิระภูเก็ต นายภัคพงศ์ ทวิพัฒน์ ผวจ.ภูเก็ต พร้อมด้วย นพ.ปรีชา เปรมปรี รองอธิบดีกรมควบคุมโรค นพ.ธนิศ เสริมแก้ว นายแพทย์สาธารณสุข จ.ภูเก็ต พญ.ศิริลักษณ์ ไทยเจริญ ผู้อำนวยการสำนักงานป้องกันควบคุมโรค ที่ 11 จ.นครศรีธรรมราช และ นพ.เฉลิมพงษ์ สุคนธผล ผอ.รพ.วชิระภูเก็ต พร้อมทีมแพทย์ คณะผู้บริหารและบุคลากรในสังกัดร่วมประชุมติดตามการดำเนินงานพร้อมมอบนโยบายแนวทางการปฏิบัติงานในการควบคุมเชื้อไวรัสโคโรน่า สายพันธุ์ใหม่ 2019 แก่บุคลากรทางการแพทย์และสาธารณสุขในพื้นที่ เพื่อให้การควบคุมป้องกันโรคเชื้อไวรัสโคโรน่าสายพันธุ์ใหม่ 2019 เป็นไปอย่างมีประสิทธิภาพอย่างสูงสุดสำหรับการเฝ้าระวังการคัดกรองผู้ป่วยในพื้นที่ จ.ภูเก็ต ดำเนินการตั้งแต่วันที่ 5-25 ม.ค.63 จำนวน 33 เที่ยวบิน จำนวน 4943 คน จำนวนนักบินและลูกเรือได้รับการคัดกรอง 107 คน ผลการตรวจคัดกรองพบผู้ที่เข้าเกณฑ์ตามนิยาม จำนวน 14 ราย ผลการตรวจโรคยืนยันไม่พบเชื้อและให้กลับที่พักแล้ว จำนวน 8 ราย ส่วนอีก 6 รายอยู่ระหว่างการรอผลการตรวจเลือด ได้เฝ้าระวังติดตามอาการในห้องคัดแยก โดยอยู่ที่ รพ.วชิระภูเก็ต 4 ราย รพ.ป่าตอง 1 ราย และ รพ.ถลาง 1 ราย ทั้ง 6 รายยังคงมีอาการปกติ ไม่พบอาการที่มีความรุนแรง หรือจำเป็นต้องใช้เครื่องช่วยหายใจขณะเดียวกัน ที่สนามบินกระบี่ ภายหลังมีการยกเลิกเที่ยวบินตรงจากเมืองอู่ฮั่น และอีก 11 เมืองของจีนมายัง จ.กระบี่ ในส่วนของเที่ยวบินจากเมืองอื่นๆ ยังคงมีบินมาตามปกติ นายอรรถพร เนื่องอุดม ผอ.ท่าอากาศยานนานาชาติกระบี่ เผยว่า ตอนนี้ ในส่วนของทางการท่าอากาศยาน สั่งการให้ตรวจคัดกรองผู้โดยสารจากสายการบินจีนที่บินตรงมาไทยทุกเที่ยวบิน ในส่วนของกระบี่ ตลอดวันที่ 26 ม.ค. มีสายการบินจากจีนเข้ามา 7 เที่ยวบิน จากเมืองที่ยังไม่อยู่ในข่ายเฝ้าระวัง อาทิ เซี่ยงไฮ้ ปักกิ่ง ส่านซี และฉงชิ่ง ผู้โดยสารร่วม 800 คน ทางท่าอากาศยานนานาชาติกระบี่ ประสานกับหน่วยงานเกี่ยวข้องทุกหน่วย ทั้ง สสจ. ตม. ส่งเจ้าหน้าที่และทีมแพทย์ เข้ามาคอยตรวจคัดกรองอย่างละเอียด แต่ยังไม่พบว่ามีผู้โดยสารที่มีอาการป่วยหลุดรอดเข้ามาด้าน ทันตแพทย์วสิน เทียนกิ่งแก้ว รอง สสจ.กระบี่ กล่าวว่า สำหรับ นักท่องเที่ยวจีนที่เดินทางมาจากเมืองอู่ฮั่น ซึ่งก่อนนี้มีเที่ยวบินตรงมา 2 เที่ยวบิน คือเที่ยวบินวันที่ 17 ม.ค. และวันที่ 22 ม.ค. นั้น ล่าสุดตรวจสอบกับทางท่าอากาศยานฯ แล้วพบว่าคณะที่เดินทางมาเที่ยวบินแรกเมื่อวันที่ 17 ม.ค. เดินทางกลับไปก่อนแล้วจำนวน 164 คน โดยเดินทางกลับเมื่อวันที่ 22 ม.ค.ที่ผ่านมาส่วนคณะที่ 2 ซึ่งเดินทางมาเมื่อวันที่ 22 ม.ค. 168 คน ผ่านทางท่าอากาศยานนานาชาติกระบี่ ยังไม่สามารถเดินทางกลับได้ แต่ทราบว่าเดินทางต่อไปยัง จ.ภูเก็ต แล้ว ทำให้ตอนนี้ไม่พบนักท่องเที่ยวตกค้างที่กระบี่ อย่างไรก็ตาม ในส่วนของกลุ่มนักท่องเที่ยวจีน ที่เดินทางเข้ามายัง จ.กระบี่ เราจัดทีมตรวจคัดกรองในทุกสายการบิน ไม่จำกัดเฉพาะ 12 เมือง แต่จากการตรวจคัดกรองในเบื้องต้น ยังไม่พบผู้ติดเชื้อเข้ามา.
เผยภูเก็ต ผู้ที่เข้าเกณฑ์ตามนิยาม ผู้สงสัยติดเชื้อ ไวรัสโคโรน่า สายพันธุ์ใหม่ 2019 14 ราย เหลือ 6 รายอยู่ระหว่างการรอผลการตรวจเลือด ส่วนที่กระบี่ สั่งยกเลิกเที่ยวบินตรงจากอู่ฮั่น
ไวรัสโคโรน่า,ไวรัสโคโรนาสายพันธุ์ใหม่,ไวรัสอู่ฮั่น,เมืองอู่ฮั่น,ไวรัสโคโรน่า ภูเก็ต,ไวรัสโคโรน่า กระบี่,ข่าวทั่วไป